

בס"ד

בס"ד

פרשת ויצא, תשפ"ב, מספר 1444

**פרק האימהות רחל ולאה (בר' כט:לא – ל:כז)**

**איילת סיידלר**

ספר בראשית מקדיש פרקים אחדים לאימהות האומה – שרה, רבקה רחל ולאה. בשונה מרוב סיפורי האבות והאימהות בספר בראשית, בפרקים אלה האימהות הן הדמויות הראשיות, בעוד שהאבות מופיעים בהם כדמויות משניות בלבד.[[1]](#footnote-1) בין פרקים אלה נוכל למנות את בר' ט"ז (שרה, הגר ולידת ישמעאל); בר' כט:לא – ל:כג (לאה ורחל יולדות בנים ליעקב), ובר' כ"ז (רבקה פועלת להעברת ברכת יצחק מבנה עשו לבנה יעקב).[[2]](#footnote-2)

בפרקים אלה האימהות עוסקות במה שנתפס במקרא כייעודן המבורך – דאגה להמשכיות המשפחה.[[3]](#footnote-3) הן עושות זאת באמצעות מאמץ להתגבר על מצוקת עקרותן ולהביא ילדים לעולם (שרה, לאה ורחל), או באמצעות דאגה לברכת הבן הראוי להמשיך את השושלת המשפחתית (רבקה). העובדה שהאימהות מופיעות בסיפורים אלה כדמויות ראשיות משקפת הערכה למרכזיות תפקידן בתחום המשכיות המשפחה. פרקים אלה מאפשרים היכרות מעמיקה עימן, תוך הצצה לעולמן הפנימי. בדברים הבאים אתייחס לפרק העוסק בשתי האימהות (והאחיות) רחל ולאה.

חלוקת הפרקים הקיימת בפסוקים המתארים את לידת בני לאה ורחל ליעקב, אינה תואמת את הגבולות הספרותיים של יחידה זאת. נראה כי גבולות הסיפור הם בר' כט:לא – ל:כג. גבולות אלה מבוססים על שיקולי תוכן – היחידה עוסקת בסיפורי הלידות של שתי האימהות, וכן על שיקולים ספרותיים – ליחידה מסגרת המתארת את מעורבותו של א-לוהים באפשרות של האימהות ללדת, תוך שימוש במטבע לשון זהה:

**בפתיחה:** וַיַּרְא ה' כִּי שְׂנוּאָה לֵאָה **וַיִּפְתַּח אֶת רַחְמָהּ** (לא)**;**

**בסיום:** וַיִּזְכֹּר אֱ-לֹהִים אֶת רָחֵל... **וַיִּפְתַּח אֶת רַחְמָהּ** (כב)**.**

היחידה הספרותית השלמה מחולקת לשש פסקאות המתמקדות כל פעם באחת מן האימהות לסירוגין. פסקה אחת בלבד, סיפור הדודאים, מפגישה בין האימהות. להלן החלוקה לפסקאות.

1. לידת בני לאה(בר' כט:לא-לה)

**וַיַּרְא ה' כִּי** שְׂנוּאָה לֵאָה **וַיִּפְתַּח אֶת רַחְמָהּ** וְרָחֵל עֲקָרָה ... וַתַּעֲמֹד מִלֶּדֶת.

1. רחל מתמודדת עם עקרותה(בר' ל:א-ח)

**וַתֵּרֶא רָחֵל כִּי לֹא יָלְדָה** לְיַעֲקֹב וַתְּקַנֵּא רָחֵל בַּאֲחֹתָהּ וַתֹּאמֶר אֶל יַעֲקֹב ... וַתִּקְרָא שְׁמוֹ נַפְתָּלִי.

1. לאה מתמודדת עם עקרותה (המשנית**)** (בר' ל:ט-יג)

**וַתֵּרֶא לֵאָה כִּי עָמְדָה מִלֶּדֶת** וַתִּקַּח אֶת זִלְפָּה ... וַתִּקְרָא אֶת שְׁמוֹ אָשֵׁר.

1. סיפור הדודאים(בר' ל:יד-טז)

וַיֵּלֶךְ רְאוּבֵן בִּימֵי קְצִיר חִטִּים וַיִּמְצָא דוּדָאִים ... וַיִּשְׁכַּב עִמָּהּ בַּלַּיְלָה הוּא.

1. המשך לידת בני לאה בעקבות היענות א-לוהית(בר' ל:יז-כא)

**וַיִּשְׁמַע אֱ-לֹהִים אֶל לֵאָה** וַתַּהַר וַתֵּלֶד לְיַעֲקֹב בֵּן חֲמִישִׁי ... וַתִּקְרָא אֶת שְׁמָהּ דִּינָה.

1. לידת בן לרחל בעקבות היענות א-לוהית(בר' ל:כב-כז)

**וַיִּזְכֹּר אֱ-לֹהִים אֶת רָחֵל וַיִּשְׁמַע אֵלֶיהָ אֱ-לֹהִים וַיִּפְתַּח אֶת רַחְמָהּ** וַתַּהַר וַתֵּלֶד בֵּן ... וַתִּקְרָא אֶת שְׁמוֹ יוֹסֵף.

הפסקאות ניתנות לחלוקה לצמדים על פי תוכן ולשון. הפסקה השנייה והשלישית פותחות כל אחת בתיאור של הפנמת מצב העקרות על ידי האֵם: "וַתֵּרֶא רָחֵל" (בר' ל:א) "וַתֵּרֶא לֵאָה" (שם:ט), ומתארות כיצד האימהות פותרות את מצוקת עקרותן (הקבועה או המשנית) "בדרך הטבע", באמצעות מתן שפחה ליעקב. שתי הפסקאות מסתיימות במתן שם "וַתִּקְרָא [אֶת] שְׁמוֹ".

הפסקאות החותמות את היחידה (חמש ושש) פותחות גם הן בלשון זהה, ומתארות את היענותו של א-לוהים לפניית האימהות: "**וַיִּשְׁמַע אֱ-לֹהִים אֶל לֵאָה** וַתַּהַר..."; "**וַיִּשְׁמַע אֵלֶיהָ אֱ-לֹהִים**...וַתַּהַר..." (בר' ל:יז, כב), ומסתיימות גם הן במתן שם.

כפי שנאמר לעיל, פסקת הפתיחה ופסקת הסיום מתארות את מעורבות א-לוהים בלידה באמצעות מטבע לשון זהה – פתיחת רחם: **"וַיִּפְתַּח אֶת רַחְמָהּ**" (בר' ל:כב). יוצא אם כן, שפסקת הסיום בסיפור מקבילה לשתי פסקאות; היא מקבילה לפסקה הראשונה הפותחת את הסיפור, בכך שבשתי הפסקאות ה' פותח את רחמן של לאה ורחל ב"יוזמתו": "וַיַּרְא ה' כִּי שְׂנוּאָה לֵאָה" (בר' כט:לא); "וַיִּזְכֹּר אֱ-לֹהִים אֶת רָחֵל" (בר' ל:כב). והיא מקבילה לפסקה החמישית הקודמת לה בכך שבשתי הפסקאות האימהות יולדות בעקבות היענות א-לוהית לפנייתן: "וַיִּשְׁמַע אֱ‑לֹהִים אֶל לֵאָה" (בר' ל:יז); "וַיִּשְׁמַע אֵלֶיהָ אֱ‑לֹהִים" (שם:כב*).* פסוק הפתיחה של הפסקה האחרונה מקשר אותה לשתי הפסקאות: "וַיִּזְכֹּר אֱ-לֹהִים אֶת רָחֵל [פסקה 1] וַיִּשְׁמַע אֵלֶיהָ אֱ-לֹהִים[פסקה 5] וַיִּפְתַּח אֶת רַחְמָהּ [פסקה 1]" (שם:כב).

נציין כי פנייתן של האימהות לא-לוהים אינה מפורשת בפרק, אך שמו של א-לוהים נישא בפיהן במסגרת מתן השמות לילדיהן. האימהות מכריזות במתן השמות על נוכחותו, מעורבותו ויחסו אליהן: "רָאָה ה' בְּעָנְיִי..." (בר' כט:לב); "דָּנַנִּי אֱ‑לֹהִים..." (בר' ל:ו) ועוד.

כידוע, זיהוי מבנה של פרק הוא אמצעי בלבד. בעזרת זיהוי המבנה נוכל להעמיק במשמעות העולה מהפרק כולו. ברצוני להתמקד בעניין אחד העשוי להתפרש באמצעות מבנה הפרק – סיפור הדודאים.[[4]](#footnote-4)

סיפור הדודאים (בפסקה הרביעית) מותיר את הקורא במבוכה, בין השאר בשל הניסיון להבין מהו המסר שאותו רצתה התורה ללמד באמצעות תיאור ההתרחשות הזו. על פי הסיפור, ראובן הביא לאימו דודאים (צמח הקשור בתשוקה ו/או פריון),[[5]](#footnote-5) רחל ביקשה מלאה לקבל מהדודאים, ובתגובה האשימה לאה את רחל שהיא לוקחת ממנה את בעלה וכעת מעוניינת לקחת ממנה גם את דודאי בנה (למרות שרחל בקשה **מ**הדודאים, ולא את כולם). רחל הציעה לפתור את הבעיה בכך ש"השאילה" את יעקב ללילה אחד ללאה, ועקב כך נעתרה לאה להצעה. כאשר חזר יעקב מן השדה, יצאה לאה לקראתו, ובישרה לו על זכייתה בו בתמורה לדודאים.

סיפור זה מותיר אותנו עם תמיהות רבות: האם תגובת לאה לבקשת רחל הייתה תגובה ראויה? האם הצעת הפתרון שהציעה רחל הייתה ראויה? באיזה אופן מהווה פתרון חד פעמי זה מענה למצוקתה של לאה? מה עלינו להסיק מתיאור יציאתה של לאה לקראת יעקב? ובעיקר – מה בא הסיפור בכללותו להשמיענו?

בהתבסס על מבנה הסיפור ברצוני לטעון, שסיפור הדודאים מהווה נקודת מפנה בסיפור. לפניו מופיעות שתי פסקאות העוסקות במצוקת העקרות ובפתרונה ה"טבעי" – מתן שפחה ליעקב, ולאחריו יש שתי פסקאות המתארות את ההיענות הא-לוהית לפניית האימהות אליו: "וַיִּשְׁמַע אֱ‑לֹהִים". שמיעה זו היא שלב נוסף ביחסו של א‑לוהים לאימהות. בתחילה א-לוהים מסייע לאימהות "מיוזמתו": "**וַיַּרְא ה'**", "**וַיִּזְכֹּר אֱ-לֹהִים**", ולבסוף התערבותו מתוארת כהיענות לפנייתן: "וַיִּשְׁמַע". השמיעה לקולן של האימהות מעידה על קרבה ויחס דיאלוגי בין אלוקים לבינן. מיקומו של סיפור הדודאים בתווך מעורר לכאורה את התחושה, שסיפור זה הוביל להיענות א-לוהית לקול האימהות, אך מה יש בסיפור זה שגרם לו לשמוע לקולן של האימהות?

בסיפור הדודאים מתואר לראשונה דיאלוג בין שתי האימהות. רחל, הנאבקת עם אחותה: "נַפְתּוּלֵי אֱ-לֹהִים נִפְתַּלְתִּי עִם אֲחֹתִי" (בר' ל:ח), אוזרת עוז ומבקשת ממנה בקשה הקשורה במצוקתה – העקרות: "תְּנִי נָא לִי מִדּוּדָאֵי בְּנֵךְ" (בר' ל:יד). לאה מגיבה לפנייה בהאשמה החושפת את מצוקתה שלה: "הַמְעַט קַחְתֵּךְ אֶת אִישִׁי וְלָקַחַת גַּם אֶת דּוּדָאֵי בְּנִי?" (שם:טו). רחל מוותרת על יעקב ללילה אחד, ולאה נותנת לרחל את מבוקשה – דודאים.

הדיאלוג בין רחל ללאה אינו מתנהל על מי מנוחות; רחל מותקפת על בקשתה. בהמשך רחל מציעה פתרון למצוקת אחותה, פתרון שלמעשה אינו פותר את הבעיה... נראה שהדיון בנקודות הכאב אינו פשוט לאף אחת מן הנשים, אולם ייתכן שהצלחתו היא בעצם קיומו... . העובדה שמתקיים שיח בין האימהות, שבו כל אחת חושפת את מצוקתה ואת כאבה, העובדה שכל אחת נעתרת לשנייה, גם אם בדבר פעוט כמו דודאים, וגם אם לפרק זמן קצר כמו ויתור חד פעמי על יעקב, ובעיקר העובדה שכל אחת רואה את מצוקת אחותה-צרתה, עשויה להיות הזרז המביא בעקבותיו את היענותו של א-לוהים לקולן של כל אחת מן האימהות.

הדף השבועי מופץ בסיוע קרן הנשיא

לתורה ולמדע, ומופיע גם באתר המידע של אוניברסיטת בר-אילן בכתובת:

<http://www1.biu.ac.il/parasha2>

כתובת דוא"ל של הדף: dafshv@mail.biu.ac.il

ניתן לפנות לכתובת זו ולקבל את הדף מדי שבוע בדוא"ל.

 [הדף השבועי - אוניברסיטת בר אילן](https://www.facebook.com/DafShevui/?hc_ref=SEARCH&fref=nf)

יש לשמור על קדושת העלון

**עורך: ד"ר צבי שמעון**

**עורכת לשון: רחל הכהן שיף**

1. \* ד"ר איילת סיידלר מרצה בביה"ס ללימודי יסוד ובמדרשה, מפמ"ר תנ"ך בחמ"ד.

 יש הסוברים כי בפרקים אלה האבות מתגלים כפסיביים (ראו לדוגמה: יאיר זקוביץ, **מקראות** **בארץ המראות**, תל אביב תשנ"ה, עמ' 17). אך הבנת הפרקים כמעמידים במרכז את האימהות מבהירה, שאין לראות בעיצוב האבות בהם מגמה לתארם כדמויות פסיביות. נראה יותר שהבלטת דמות האימהות מחייבת את עמעום דמות האבות, המופיעים על פי רוב כדמויות ראשיות, ותיאורם כמי שמצייתים ונענים לפעולות שנוקטות האימהות – גיבורות הסיפור. [↑](#footnote-ref-1)
2. רבקה מככבת גם בסיפור נישואיה ליצחק בפרק כ"ד, אם כי העבד הוא הדמות הראשית שם. רבקה אינה פועלת כדי להיחלץ מעקרותה, כפי שנוהגות שאר האימהות, אך נקודה זו ראויה לדיון נפרד. [↑](#footnote-ref-2)
3. ראו אוריאל סימון, "וילך מנוח אחרי אשתו - מקום האשה בחברה המקראית", בתוך: **בקש שלום** **ורדפהו**, תל אביב 2002, עמ' 98-100. [↑](#footnote-ref-3)
4. למשמעויות שונות ורבות הנלמדות ממבנה הפרק ראו יונתן גרוסמן, **יעקב סיפורה של משפחה,** ישראל 2019, עמ' 249- 270. [↑](#footnote-ref-4)
5. הר' פטאי ומ' זהרי, "דודאים", **אנציקלופדיה מקראית**, כרך ב, עמ' 645-646. [↑](#footnote-ref-5)